Kenutúra a Szigetközben

Izgatottan hajtottuk álomra a fejünket, hiszen tudtuk, hogy másnap kezdetét veszi a nagy kaland. Rengeteg csomaggal és Gyuri bácsi vezetésével indultunk útnak a Szigetköz felé. A kisbusz hangszórójából hangosan szólt a zene, nevetve beszélgettünk, a visszatérő táborozók a múlt nyáron történteket ecsetelték az első bálozóknak.

Hosszú volt az út, már sötétedett mire megérkeztünk, pedig csak akkor kezdődött minden. Sátorállítás, berendezkedés, ismerkedés és séta a környéken. Másnap korán reggel indultunk az első túrára, megkaptuk a felszerelést, beosztottak minket a kenukba és hajrá!

Ha még soha nem eveztél, akkor sem kell félned, nem olyan megterhelő, egy idő után ráérzel az ízére, és közben gyönyörködhetsz a tájban. Vagy ha éppen nádasból-nádasban kötsz ki egyfolytában, és egy veszedelmes hattyú miatt négy kört teszel meg a tengelyed körül, és sehogy sem tudsz egyenesbe kerülni, ne aggódj! Mindig lesz, aki segít és instruál illetve kinevet, de ennyi mindenkinek jár. És, hogy mi a legrosszabb, ami történhet? Maximum felborultok, de ez elég ritkán fordul elő és cserébe nagyon vicces!

A túra során sokszor megállunk fürdeni, majom hintákról ugrálni, kis medúzákat nézni és melegszendvicsezni.

Délután, amikor visszaérünk a kempingbe, finom illatok csalogatnak a bográcshoz, Ági néni mindig gondoskodik a megfáradt túrázókról. Esténként csocsó partyk, társas estek és pingpong versenyek zajlanak, amik általában jó későn érnek véget.

Persze másnap reggel megint a nappal kelünk, és új vizekre evezünk. Nyakig naptejben, hatalmas zúgókon száguldunk le, vagy az evezőkkel vívunk fröcskölő csatát. Ha nagyon figyelünk, és szerencsések vagyunk, láthatunk aranyos vidrákat, kecses vízimadarakat és óriási halakat is. Mindkét oldalról nádas, vagy erdő keretezi a láthatárt. Vannak nagyon vadregényes útvonalak, ahol hanyattfekvésben kell áthúzni magunkat egy-egy kidőlt fa alatt és meseszép tavirózsák tengerében is gyönyörködhetünk a nap folyamán. Itt szinte mindenhol kristálytiszta és hűs a víz.

Ha nem vagyunk még nagyon fáradtak, hatalmas röpi mérkőzéseket tartunk két evezés között. Aztán a szokásos esti programok után van, hogy kimegyünk a domboldalra a hálózsákjainkkal, és addig nézzük a csillagokat, amíg le nem fagy az orrunk. Vagy, ha úgy adódik, éjszakai kenuzásra indulunk, a hold sejtelmesen pislákol felettünk, hallgatjuk a természet halk neszeit, és rémtörténetekkel ugratjuk egymást.

És ez így megy öt napon keresztül, de nagyon gyorsan elrepül ez az idő, észre sem vesszük, hisz olyan szívesen maradnánk még. Ilyenkor, a vége felé megbeszéljük, hogy jövőre ugyanitt, és már előre örülünk a viszontlátásnak.

Mert a Szigetköz az a hely, ahová mindig visszavágysz, és legszívesebben haza sem mennél. Mert a Szigetköz az a hely, ahol folyton mosolyogsz, mindig jó a hangulat, és mindenki nagyon kedves és segítőkész.

Mert a Szigetköz az a hely, ahol minden időjárási körülményt kipróbálhatsz: szauna a sátorban, hirtelen jött zápor, esti szélvihar és hajnali vacogás. Soha nem lehetsz elég felkészült, mert bár rengeteg holmit viszel, a felére nem lesz szükséged, de egy törött sátorrúdra, egy lyukas matracra mégsem számítasz.

Mert a Szigetköz az a hely, ahol barátokra lelhetsz, örök emlékeket szerezhetsz és, ahol már igazi hagyománya van a bethlenes diákoknak.

 Gál Petra Júlia